Fis-6 ta' Ottubru 2015, il-Kunsill laħaq qbil politiku dwar direttiva maħsuba biex ittejjeb it-trasparenza fl-assigurazzjonijiet mogħtija mill-istati membri lill-kumpaniji dwar kif jinħadmu t-taxxi tagħhom. Id-direttiva hija waħda minn għadd ta' inizjattivi maħsuba biex jimpedixxu l- evitar tat-taxxa fuq il-kumpaniji Ser tobbliga lill-istati membri jiskambjaw informazzjoni awtomatikament dwar deċiżjonijiet transfruntieri minn qabel dwar it-taxxa arranġamenti minn qabel dwar il-prezzijiet . L-istati membri li jirċievu informazzjoni ser ikunu jistgħu jitolbu aktar informazzjoni fejn ikun meħtieġ. U l-Kummissjoni ser tkun tista' tiżviluppa direttorju ċentrali sigur , fejn tkun tista' tinħażen l-informazzjoni skambjata. Id-direttorju ser ikun aċċessibbli għall-istati membri kollha u, sakemm ikun meħtieġ għall-monitoraġġ tal-implimentazzjoni korretta tad-direttiva, għall-Kummissjoni. Deċiżjoni dwar it-taxxa hija assigurazzjoni li l-awtoritajiet tat-taxxa jagħtu lill-kontribwenti dwar kif ċerti aspetti tat-tassazzjoni jkunu ser jiġu ttrattati f'każijiet speċifiċi. Arranġament minn qabel dwar il-prezzijiet huwa tip ta' deċiżjoni dwar it-taxxa, maħruġ mill-awtoritajiet tat-taxxa biex jiddeterminaw il-metodu u dettalji rilevanti oħra tal-prezzijiet li għandhom jiġu applikati għat-trasferiment ta' oġġetti u servizzi bejn kumpaniji. "Dan huwa pass deċiżiv lejn trasparenza akbar fi kwistjonijiet ta' taxxa," qal Pierre Gramegna, ministru għall-finanzi tal-Lussemburgu u president tal-Kunsill. "Il-presidenza rnexxielha tikseb dan il-qbil fi żmien rekord. L-Ewropa qed tibgħat messaġġ qawwi favur sistema aktar ġusta għat-tassazzjoni tan-negozji madwar id-dinja." Ippjanar tat-taxxa L-ippjanar tat-taxxa mill-kumpaniji sar aktar elaborat f'dawn l-aħħar ftit snin, u sar jaqsam minn ġurisdizzjoni għal oħra. Jinvolvi, pereżempju, it- trasferiment tal-profitti taxxabbli lejn stati b'sistemi tat-taxxa aktar vantaġġużi, jew it- tnaqqis tal-bażi tat-taxxa Id-direttiva ser tiżgura li meta stat membru wieħed joħroġ deċiżjoni minn qabel dwar it-taxxa jew arranġament għall-prezz tat-trasferimenti, kull stat membru ieħor affettwat ikun f'pożizzjoni li jsegwi s-sitwazzjoni u l-impatt possibbli fuq l-introjtu tiegħu mit-taxxa. Fora internazzjonali Il-qbil dwar id-direttiva hu konformi mal-iżviluppi fl-OECD u mal-ħidma tagħha fuq it-tnaqqis tal-bażi tat-taxxa u t-trasferiment tal-profitti. Il-ministri tal-finanzi tal-G20 mistennija japprovaw ir-riżultati ta' dik il-ħidma f'laqgħa fit-8 ta' Ottubru ġewwa Lima, liema riżultati mbagħad jitressqu lill-mexxejja tal-G20 f'summit ġewwa Antalya fil-15 u s-16 ta' Novembru 2015. Applikazzjoni Id-direttiva ser tiġi adottata f'laqgħa li jmiss tal-Kunsill, ladarba l-Parlament Ewropew ikun ta l-opinjoni tiegħu u d-direttiva tkun ġiet iffinalizzata bil-lingwi uffiċjali kollha. Ir-regoli l-ġodda għandhom jiġu applikati mill- 1 ta' Jannar 2017 . Sadanittant, l-obbligi eżistenti tal-iskambju ta' informazzjoni bejn l-istati membri ser jibqgħu fis-seħħ. Dwar id-deċiżjonijiet maħruġa qabel l-1 ta' Jannar 2017, ser ikunu japplikaw ir-regoli li ġejjin: Jekk id-deċiżjonijiet transfruntieri minn qabel u l-arranġamenti minn qabel dwar il-prezzijiet inħarġu, ġew emendati jew iġġeddu bejn l-1 ta' Jannar 2012 u l-31 ta' Diċembru 2013, tali komunikazzjoni għandha ssir bil-kundizzjoni li huma jkunu għadhom validi fl-1 ta' Jannar 2014. Jekk id-deċiżjonijiet transfruntieri minn qabel u l-arranġamenti minn qabel dwar il-prezzijiet inħarġu, ġew emendati jew iġġeddu bejn l-1 ta' Jannar 2014 u l-31 ta' Diċembru 2016, tali komunikazzjoni għandha ssir irrispettivament minn jekk huma jkunux għadhom validi jew le L-istati membri ser ikollhom il-possibbiltà (mhux l-obbligu) li jeskludu mill-iskambju ta' informazzjoni d-deċiżjonijiet minn qabel dwar it-taxxa u l-arranġamenti dwar il-prezzijiet maħruġa lil kumpaniji b' fatturat nett fis-sena ta' inqas minn €40 miljun f'livell ta' grupp, jekk dawk id-deċiżjonijiet transfruntieri minn qabel u l-arranġamenti minn qabel dwar il-prezzijiet inħarġu, ġew emendati jew iġġeddu qabel l-1 ta' April 2016. Madankollu, din l-eżenzjoni mhux ser tapplika għal kumpaniji li jwettqu attivitajiet prinċipalment finanzjarji jew ta' investiment. Pakkett ta' miżuri Il-Kummissjoni pproponiet id-direttiva bħala parti minn pakkett ta' miżuri f'Marzu 2015. It-test jemenda d-direttiva 2011/16/UE dwar kooperazzjoni amministrattiva fil-qasam tat-tassazzjoni, li tistabbilixxi arranġamenti prattiċi għall-iskambju ta' informazzjoni. Abbozz ta' direttiva dwar l-iskambju ta' informazzjoni dwar deċiżjonijiet transfruntieri tat-taxxa Ara l-paġna tal-laqgħa